เคแบงก์เคแบงก์ไล่จับนักลงทุนจีน
กสิกรไทยรุกตลาดลูกค้าจีนรับกระแสเออีซี
16 ส.ค. 2555

กสิกรไทยรุกตลาดลูกค้าจีนรับกระแสเออีซี 
นายพิพิธ เอนกนิธิ รองกรรมการผู้จัดการ ธนาคารกสิกรไทย (KBANK) เปิดเผยว่า ขณะนี้ธนาคารหันมาให้ความสนใจกับกลุ่มนักลงทุนจีนมีความสนใจที่จะเข้ามาลงทุนใช้ไทยเป็นฐานการผลิตเพิ่มขึ้น ตามนโยบายส่งเสริมนักลงทุนให้ออกไปลงทุนในต่างประเทศของรัฐบาลจีน และการเข้าสู่ประชาคมเศรษฐกิจอาเซียน (AEC) ในปี 2558 
ปัจจุบันธุรกิจจีนมีเม็ดเงินลงทุนในไทยอยู่ที่ 4.6 หมื่นล้านบาท โดยลงทุนในปีที่ผ่านมาปีเดียว 1.7 หมื่นล้านบาท และยังมีเม็ดเงินลงทุนเพิ่มขึ้นในไตรมาสแรกของปีนี้เพิ่มขึ้นอีก 3,000 ล้านบาท 
ทั้งนี้ คาดว่าในช่วง 3 ปีข้างหน้านี้ การลงทุนของจีนในไทยจะเติบโตเฉลี่ยไม่ต่ำกว่าปีละ 4050% และหากเส้นทางโลจิสติกส์ของไทยที่เข้าสู่จีนทางตอนใต้แล้วเสร็จจะทำให้จีนเป็นผู้ลงทุนในไทยเป็นอันดับ 1 แซงหน้าญี่ปุ่น ธนาคารจึงเปิดบริการทางการเงินครบวงจรเพื่อเจาะฐานลูกค้าจีนโดยเฉพาะ ด้วยการยกระดับบริการสาขารูปแบบพิเศษนำร่อง 3 แห่ง ที่สาขาเสือป่า สาขาถนนรัชดาภิเษก และสาขานิคมอมตะซิตี้ระยอง จากนั้นจะขยายเพิ่มอีก 3 สาขา ภายในสิ้นปี 
นายวศิน วณิชย์วรนันต์ รองกรรมการผู้จัดการ ธนาคารกสิกรไทย เปิดเผยว่า ปีที่ผ่านมาปล่อยสินเชื่อให้ลูกค้าจีน 3,400 ล้านบาท ตอนนี้เพิ่มเป็น 1 หมื่นล้านบาท และคาดว่าสิ้นปีจะเติบโตได้ 1.5 หมื่นล้านบาท ส่วนธุรกิจเอสเอ็มอีนั้นปล่อยกู้ไปร่วม 3,000 ล้านบาท
นายพัชร สมะลาภา รองกรรมการผู้จัดการ ธนาคารกสิกรไทย กล่าวว่า สำหรับลูกค้าเอสเอ็มอีจีนปัจจุบันธนาคารมีการปล่อยสินเชื่อรวมที่ 3 พันล้านบาท เติบโตขึ้น 1 พันล้านบาทจากสิ้นปีที่ผ่านมา อย่างไรก็ตาม ยอมรับว่าลูกค้าจีนมีความเสี่ยงสูงดังนั้นธนาคารจะมีการตรวจสอบประวัติลูกค้าทุกรายผ่านสาขาในประเทศจีนก่อนปล่อยกู้